b'\n_START_ARTICLE_\nJano\xc5\xa1 Kardo\xc5\xa1\n_START_SECTION_\n\xc5\xbdivljenje\n_START_PARAGRAPH_\nKardo\xc5\xa1 se je rodil v \xc5\xbdelezni \xc5\xbeupaniji na Ogrskem. Njegov o\xc4\x8de je bil Jurij Kardo\xc5\xa1, mati pa Magdalena Ker\xc4\x8dmar (roj. ok. 1766, u. 1846), ki je bila plemi\xc5\xa1kega rodu . V mad\xc5\xbearsko gimnazijo je hodil v Sopronu. \xc5\xa0tudiral je na Dunaju. Za duhovnika je bil posve\xc4\x8den leta 1830. V Hodo\xc5\xa1u (\xc5\x90rihodos) je bil du\xc5\xa1ni pastir od leta 1835 do 1873._NEWLINE_V prekmur\xc5\xa1\xc4\x8dino je prevedel V\xc3\xb6r\xc3\xb6smartyova Slovenska Razglasa, pesmi J\xc3\xa1nosa Aranya in S\xc3\xa1ndorja Pet\xc5\x91fija. Od Svetega pisma je prevedel pet Mojzesovih knjig (Peteroknji\xc5\xbeje) in Jozuetovo knjigo._NEWLINE_V \xc4\x8dasu pomladi narodov 1848-49 so prekmurski katoli\xc5\xa1ki duhovniki in njihovi verniki podpirali katoli\xc5\xa1ke Habsbur\xc5\xbeane, evangeli\xc4\x8dani pa Mad\xc5\xbeare. Kardo\xc5\xa1 je videl zagotovilo za obstoj evangeli\xc4\x8danske manj\xc5\xa1ine znotraj katoli\xc5\xa1ke slovenske ve\xc4\x8dine v podpiranju te\xc5\xbenje mad\xc5\xbearizacije v \xc4\x8dasu dualizma. Tedaj je prevladovala teorija, da \xc5\xbeivijo med Muro in Rabo \xe2\x80\x9eVendi\xe2\x80\x9d ali \xe2\x80\x9eVendski Slovenci\xe2\x80\x9d, ki govorijo \xe2\x80\x9estari slovani\xe2\x80\x9d jezik, ki ni enak z jezikom kranjskih Slovencev. Evangeli\xc4\x8danski duhovniki in verniki, ki so bili Kardo\xc5\xa1evi privr\xc5\xbeenci, so bili ob koncu 19. stoletja prepri\xc4\x8dani, da svojo evangeli\xc4\x8dansko vero lahko obdr\xc5\xbeijo le, \xc4\x8de na zahtevo Mad\xc5\xbearov postanejo \xe2\x80\x9eVendi\xe2\x80\x9d, \xe2\x80\x9eVendski Slovenci\xe2\x80\x9d, ali se asimilirajo._NEWLINE_Teorija o tem, da ogrski Slovenci (Vendi) niso Slovenci, je nastala v boju za evangeli\xc4\x8dansko vero in v boju za predtrianonske meje. Tako imenovano \xe2\x80\x9evendsko vpra\xc5\xa1anje\xe2\x80\x9d torej ni znanstveno, temve\xc4\x8d politi\xc4\x8dno._NEWLINE_Kljub temu je Kardo\xc5\xa1 pomemben za ohranitev slovenskega (prekmurskega) jezika in narodne zavesti ogrskih Slovencev. Leta 1868 je v prekmur\xc5\xa1\xc4\x8dino prevedel mad\xc5\xbearski u\xc4\x8dbenik za prekmurske \xc5\xa1ole.'